WICE งบ Q1 โกยกำไร 158 ลบ. โต 93% รับรู้รายได้ขนส่งทางทะเล-ข้ามแดน
WICE งบ Q1 โกยกำไร 158 ลบ. โต 93% รับรู้รายได้ขนส่งทะเล-ข้ามแดน ส่งซิกไตรมาส 2/65 โตต่อเนื่อง เน้นร่วมมือเน้นร่วมมือพันธมิตรต่อยอดธุรกิจ รองรับงานขนส่งทั้งในและต่างประเทศ พร้อมสร้างการเติบโตของรายได้ให้เป็นไปตามเป้าหมายปีนี้ที่ 9,000 ล้านบาท หรือเติบโต 20%
WICE งบ Q1 โกยกำไร 158 ลบ. โต 93% รับรู้รายได้ขนส่งทะเล-ข้ามแดน ส่งซิกไตรมาส 2/65 โตต่อเนื่อง เน้นร่วมมือเน้นร่วมมือพันธมิตรต่อยอดธุรกิจ รองรับงานขนส่งทั้งในและต่างประเทศ พร้อมสร้างการเติบโตของรายได้ให้เป็นไปตามเป้าหมายปีนี้ที่ 9,000 ล้านบาท หรือเติบโต 20%
11 พ.ค. 2565

นายชูเดช คงสุนทร กรรมการผู้จัดการ ฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE เปิดเผยว่า ผลประกอบการไตรมาส 1/2565 บริษัทมีรายได้รวม 2,165.85 ล้านบาท เพิ่มขึ้น 68.24% จากช่วงเดียวกันปีก่อนที่มีรายได้รวม 1,287.36 ล้านบาท ส่งผลให้บริษัทมีกำไรสุทธิ 157.73 ล้านบาท เพิ่มขึ้น 93.31% จากช่วงเดียวกันปีก่อนที่มีกำไรสุทธิ 81.60 ล้านบาท
สำหรับผลประกอบการทั้งรายได้และกำไรของบริษัทปรับตัวเพิ่มขึ้นอย่างโดดเด่นเมื่อเทียบช่วงเดียวกันของปีก่อน ซึ่งเป็นผลจากค่าบริการและปริมาณความต้องการขนส่งทางทะเล และการขนส่งข้ามแดนที่มีแนวโน้มเพิ่มขึ้นอย่างต่อเนื่อง โดยเฉพาะกลุ่มตลาดหลัก อาทิ ประเทศสหรัฐอเมริกา ที่มีการขนส่งสินค้าในกลุ่มชิ้นส่วนยานยนต์, กลุ่มเครื่องใช้ไฟฟ้าภายในบ้าน และ กลุ่มชิ้นส่วนอิเล็กทรอนิกส์ที่มีมาร์จิ้นสูง
ส่วนทิศทางการดำเนินงานในไตรมาส 2/2565 บริษัทยังคงรักษาการเติบโตตามแผนที่วางไว้ เพื่อเพิ่มความสามารถในการทำกำไรใน 4 กลุ่มธุรกิจหลัก ได้แก่ บริการขนส่งทางทะเล (Sea Freight), การขนส่งทางอากาศ (Air Freight), การขนส่งสินค้าข้ามพรมแดน (Cross Border Service), งานบริการด้านซัพพลายเชนโซลูชั่นส์
รวมทั้งมีแผนการเพิ่มนวัตกรรมการขนส่งและขยายพื้นที่คลังสินค้า โดยเน้นความร่วมมือกับพันธมิตรต่อยอดธุรกิจ เพื่อรองรับปริมาณความต้องการขนส่งของลูกค้าทั้งในและต่างประเทศที่มีแนวโน้มเพิ่มขึ้นอย่างต่อเนื่อง
“โดยบริษัทมุ่งมั่นดำเนินงานตามกลยุทธ์ที่วางไว้ เพื่อรักษาความสามารถในการกำไร พร้อมสร้างการเติบโตของรายได้ให้เป็นไปตามเป้าหมาย ณ สิ้นปี 2565 ที่ 9,000 ล้านบาท หรือเติบโต 20% ขณะเดียวกันมาตรการล็อกดาวน์ในประเทศจีนส่งผลกระทบเพียงเล็กน้อยในระยะสั้นกับต้นทุนการขนส่ง และปัจจัยราคาน้ำมันที่ปรับตัว อย่างไรก็ตาม บริษัทได้มีการเตรียมแผนบริหารจัดการไว้เป็นอย่างดี และดำเนินการเจรจากับลูกค้าอย่างต่อเนื่องเพื่อรักษาอัตราค่าบริการให้อยู่ในระดับที่เหมาะสม โดยคาดว่าสถานการณ์ดังกล่าวจะเริ่มมีความคลี่คลายตั้งแต่ช่วงครึ่งปีหลัง 2565 เป็นต้นไป” นายชูเดช กล่าว